钦定古今图书集成/明伦汇编/官常典/第456卷 > 吕据
## 钦定古今图书集成/明伦汇编/官常典/第456卷 > 吕据

按《吴志吕范传》：“范子据，字世议，以父任为郎。后范寝
疾，拜副军校尉，佐领军事。范卒，迁安军中郎将，数讨
山贼诸深恶剧地，所击皆破。随太常潘濬讨五谿，复
有功。朱然攻樊，据与朱异破城外围，还拜偏将军，入
补马闲右部督，迁越骑校尉。太元元年，大风，江水溢
流，渐淹城门。权使视水，独见据，使人取大船以备害。”
权嘉之，拜荡魏将军。权寝疾，以据为太子右部督。太
子即位，拜右将军。魏出东兴，据赴讨有功。明年，孙峻
杀诸葛恪，迁据为骠骑将军，平西宫事。五凤二年，假
节，与峻等袭寿春，还遇魏将曹珍，破之于高亭。太平
元年，帅师侵魏。未及淮，闻孙峻死，以从弟《𬘭目》代据，
大怒，引军还，欲废𬘭。𬘭闻之，使中书奉诏，诏文钦、刘
纂、唐咨等使取据，又遣从兄虑以都下兵逆据于江
都。左右劝据降魏，据曰：“耻为叛臣。”遂自杀，夷三族。